**Η Αδελφότητα των Λύκων** (γαλλικός τίτλος: Le Pacte des loups) είναι γαλλική ταινία περιπέτειας του Κριστόφ Γκανς, που κυκλοφόρησε το 2001.

Το σενάριο της ταινίας βασίζεται στην πραγματική ιστορία του κτήνους της Ζεβοντάν, που για τρία χρόνια, μεταξύ 1764 και 1767, τρομοκρατούσε τους κατοίκους της περιοχής με επιθέσεις και σειρά από αποτρόπαιους φόνους.

Υπόθεση
-------

Χωρικοί προσπαθούν να σώσουν μια γυναίκα από το τέρας.
Κατά τη διάρκεια της Γαλλικής Επανάστασης, ο μαρκήσιος ντ'Απσέρ γράφει τα απομνημονεύματά του στον πύργο του. Αφηγείται τα γεγονότα που συνέβησαν 25 περίπου χρόνια πριν, γύρω στο 1764, όταν ένα μυστηριώδες θηρίο τρομοκρατούσε την επαρχία Ζεβοντάν, στον σημερινό νομό Λοζέρ, στο νότο της Γαλλίας. Ο ιππότης Γκρεγκουάρ ντε Φρονσάκ, βασιλικός φυσιοδίφης του Λουδοβίκου ΙΕ' και παράτολμος τυχοδιώκτης και ο σύντροφός του Ινδιάνος Ιροκουά Μανί, φτάνουν για να εξοντώσουν το θηρίο. Ο ιππότης παρουσιάζεται στον πύργο του τοπικού αριστοκράτη κόμη ντε Μορανζιά, γνωρίζει τον γιο του Ζαν-Φρανσουά, ο οποίος είναι επίσης πολυταξιδεμένος κυνηγός, και την όμορφη κόρη του Μαριάν την οποία ερωτεύεται ενώ συγχρόνως δημιουργεί μια σχέση γεμάτη μυστικά με τη Σύλβια, μια μυστηριώδη Ιταλίδα πόρνη.

Οι μήνες περνούν και οι επιθέσεις συνεχίζονται. Ο Φρονσάκ συγκεντρώνει πολλά στοιχεία που φανερώνουν παρέμβαση ανθρώπινου παράγοντα στις δολοφονίες, όπως έναν σιδερένιο κυνόδοντα, αλλά αντιμετωπίζει σύντομα την εχθρότητα της τοπικής αριστοκρατίας. Καθώς οι έρευνες αποδεικνύονται άκαρπες, καταφθάνει στην περιοχή ο βασιλικός κυνηγός Αντουάν ντε Μπωτέρν, για να εξοντώσει το θηρίο. Ο ντε Μπωτέρν σκοτώνει έναν μεγάλο λύκο και ζητά από τον Φρονσάκ να τον ταριχεύσει μετατρέποντάς τον έτσι ώστε το ζώο να μοιάζει με τις περιγραφές του θηρίου. Ο Φρονσάκ ανακαλύπτει σύντομα ότι αυτή την συγκάλυψη τη διέταξε ο ίδιος ο βασιλιάς για να θέσει τέρμα σ' αυτήν την υπόθεση που έθετε υπό αμφισβήτηση την κυριαρχία του. Το ψεύτικο θηρίο εκτίθεται στο Παρίσι. Επισήμως, με απόφαση του βασιλιά, το κτήνος της Ζεβοντάν είναι νεκρό. Ο ιππότης ντε Φρονσάκ λαμβάνει την εντολή να φύγει για τη Σενεγάλη.

Καθώς οι επιθέσεις του πραγματικού θηρίου συνεχίζονται, ο Φρονσάκ επιστρέφει στην περιοχή. Σε ένα μυστικό ραντεβού με τη Μαριάν, δέχονται επίθεση από το θηρίο, το οποίο αποφεύγει μυστηριωδώς να της επιτεθεί.

Ο Φρονσάκ, ο Μανί και ο νεαρός μαρκήσιος ντ'Απσέρ δημιουργούν στο δάσος μια σειρά παγίδων για να συλλάβουν το θηρίο το οποίο τραυματίζεται σοβαρά αλλά ξεφεύγει. Ο Μανί ξεκινά μόνος του να το αναζητά, το βρίσκει σε μια κατακόμβη αλλά πυροβολείται και σκοτώνεται. Ο Φρονσάκ ανακαλύπτει το πτώμα του συντρόφου του και βρίσκει ότι σκοτώθηκε από μια ασημένια σφαίρα - η υπογραφή του Ζαν-Φρανσουά. Επιζητώντας εκδίκηση, πηγαίνει στις κατακόμβες και εμπλέκεται σε μάχη, αλλά εξουδετερώνεται από τις τοπικές αρχές και φυλακίζεται.

Η Σύλβια τον επισκέπτεται στη φυλακή και του αποκαλύπτει ότι είναι πράκτορας που έστειλε η Εκκλησία για να τερματίσει τις δραστηριότητες μιας ομάδας θρησκευτικών φανατικών, της Αδελφότητας των Λύκων, που προσπαθούν να αποσταθεροποιήσουν τον βασιλιά και να υπονομεύσουν την εμπιστοσύνη του λαού σ'αυτόν. Τα μέλη της Αδελφότητας θεωρούν τον βασιλιά ένοχο επειδή είναι πολύ ανεκτικός προς τους φιλοσόφους του Διαφωτισμού και χρησιμοποιούν το θηρίο ως ένδειξη της οργής του Θεού. Στην οργάνωση συμμετέχουν τοπικοί ευγενείς.

Η Σύλβια δηλητηριάζει ψεύτικα τον Φρονσάκ για να τον βγάλει από τη φυλακή. Ο Ζαν-Φρανσουά κακοποιεί την αδερφή του Μαριάν αφού η τελευταία ανακάλυψε το μυστικό του: είναι ο εκπαιδευτής του θηρίου και ενεργεί υπό τις εντολές του ιερέα Σαρντί. Κατά τη διάρκεια μιας συνάντησης των μελών της Αδελφότητας στα ερείπια ενός παλιού μοναστηριού, ο Φρονσάκ επανεμφανίζεται και, κατά τη διάρκεια μιας εξαντλητικής μάχης, συλλαμβάνει τους εγκληματίες. Ο Ζαν-Φρανσουά σκοτώνεται. Οι συνωμότες φεύγουν στο δάσος αλλά σύντομα καταβροχθίζονται από τους λύκους. Η Αδελφότητα διαλύεται.

Ο Φρονσάκ επιστρέφει στον πύργο των Απσέρ και σώζει τη μισοπεθαμένη Μαριάν χάρη σε φαρμακευτικές σκόνες που είχε από τον Μανί. Λίγο αργότερα, εξοντώνει το θηρίο, ένα λιοντάρι που έφερε από την Αφρική και εκπαίδευσε ο Ζαν-Φρανσουά.

Η ταινία τελειώνει με τον μαρκήσιο ντ'Απσέρ να ολοκληρώνει τα απομνημονεύματά του, λίγο πριν οδηγηθεί στην εκτέλεσή του από τον επαναστατικό όχλο. Θυμάται την αναχώρηση για τη Σενεγάλη του ιππότη ντε Φρονσάκ και της Μαριάν, από τους οποίους δεν έχει από τότε ειδήσεις.

Αποδοχή
-------

Η Αδελφότητα των Λύκων είναι μια από τις μεγάλες επιτυχίες του γαλλικού κινηματογράφου σε παγκόσμιο επίπεδο, παρά τις κριτικές που προσάπτουν στην ταινία έλλειψη ιστορικής ακρίβειας. Στη Γαλλία, έφτασε τα 5.177.612 εισιτήρια.

Η ιστοσελίδα κινηματογραφικής κριτικής Rotten Tomatoes της δίνει βαθμολογία (Φεβρουάριος 2021) θετικής έγκρισης 73% βασισμένη σε 121 κριτικές με μέσο όρο 6.30/10. Στην κριτική αναφέρει: «*Η* *Αδελφότητα των Λύκων* συνδυάζει τη δράση με την ιστορία και το τελικό αποτέλεσμα είναι άγρια διασκεδαστικό».

Διανομή ρόλων
-------------

* Σαμουέλ Λε Μπιάν ως ιππότης Γκρεγκουάρ ντε Φρονσάκ
* Βενσάν Κασέλ ως Ζαν-Φρανσουά ντε Μορανζιά
* Εμιλί Ντεκέν ως Μαριάν ντε Μορανζιά
* Μόνικα Μπελούτσι ως Σύλβια
* Ζερεμί Ρενιέ ως νεαρός μαρκήσιος Τομά ντ' Απσέρ

* Ζακ Περέν ως ηλικιωμένος μαρκήσιος Τομά ντ' Απσέρ / Αφηγητής

* Μαρκ Ντακάσκος ως Μανί
* Ζαν Υάν ως κόμης ντε Μορανζιά
* Ζαν-Φρανσουά Στεβερέν ως ιερέας Ανρί Σαρντί
* Εντίτ Σκομπ ως κόμισσα Ζενεβιέβ ντε Μορανζιά
* Ζοάν Λεζάν ως Αντουάν ντε Μπωτέρν
* Μπερνάρ Φαρσί ως αστυνομικός Λαφόν

Παραπομπές
----------

1. 1 2 3  europeanfilmawards.eu/en\_EN/film/brotherhood-of-the-wolf.13229. Ανακτήθηκε στις 4  Νοεμβρίου 2020.
2. 1 2 3 4  stopklatka.pl/film/braterstwo-wilkow. Ανακτήθηκε στις 2  Μαΐου 2016.
3. 1 2 3 4 5 6 7 8  www.bbfc.co.uk/releases/brotherhood-wolf-le-pacte-des-loups-2001. Ανακτήθηκε στις 2  Μαΐου 2016.
4. 1 2  www.metacritic.com/movie/brotherhood-of-the-wolf. Ανακτήθηκε στις 2  Μαΐου 2016.
5. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29  www.imdb.com/title/tt0237534/fullcredits. Ανακτήθηκε στις 2  Μαΐου 2016.
6. 1 2  www.traileraddict.com/brotherhood-wolf. Ανακτήθηκε στις 2  Μαΐου 2016.
7. ↑ . «imdb.com/title/Le pacte des loups».
8. ↑ . «cinema-francais.fr/les\_films/films\_g/films\_gans\_christophe/le\_pacte\_des\_loups».
9. ↑ . «allocine.fr/film/fichefilm\_gen\_cfilm/Le Pacte des loups».
10. ↑ . «cinephilia.gr/cinephilia\_old/euro/Η Αδελφότητα Των Λύκων».
11. ↑ . «jpbox-office.com/charts\_france». Αρχειοθετήθηκε από το πρωτότυπο στις 12 Φεβρουαρίου 2021.
12. ↑  «Η Αδελφότητα των Λύκων». *Rotten Tomatoes*. Ανακτήθηκε στις 11 Φεβρουαρίου 2021.

Εξωτερικοί σύνδεσμοι
--------------------

* Official French website archived at the Wayback Machine
* *Η Αδελφότητα των Λύκων*   στην IMDb
* *Η Αδελφότητα των Λύκων* στο Box Office Mojo
* *Η Αδελφότητα των Λύκων* στο Rotten Tomatoes
* *Η Αδελφότητα των Λύκων* στο Metacritic

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |